Den lille fodboldklub Viking Als i Østhimmerland havde i dag fornemt besøg.

Hobro og AaBs Superligahold havde arrangeret en træningskamp på det lille stadion i Als, som del af en række visitter hos små nordjyske klubber, for at bakke op om dem. Der var meget, der skulle finpudses på det lille stadion i Als inden kampen. Kridtstregerne fik en tur og flaget blev hejst. Det er nemlig ikke hver dag, at der er besøg af hele to superligaklubber i Østhimmerland. - Vi har jo rigtig langt til både Aalborg og Hobro. Så det er jo dejligt, at de gider at komme herud og støtte os, siger Kasper Bach, der er formand i Viking Als. Træningskampen mellem AaB og Hobro endte i øvrigt 1-1.